b'\n_START_ARTICLE_\nTatjana Lebedeva\n_START_SECTION_\nUra\n_START_PARAGRAPH_\nLebedeva saavutti pronssia junioreiden MM-kilpailujen kolmiloikassa Lissabonissa 1994. Nuorten EM-kisoissa 1995 h\xc3\xa4n sijoittui kolmiloikassa hopealle ja pituushypyss\xc3\xa4  kuudenneksi. Ensimm\xc3\xa4isiss\xc3\xa4 aikuisten arvokisoissaan 1998 Budapestin EM-kisoissa h\xc3\xa4n oli kolmiloikassa viides ja seuraavana vuonna Sevillan MM-kilpailuissa nelj\xc3\xa4s._NEWLINE_Ensimm\xc3\xa4isen aikuisten arvokisamitalinsa Lebedeva voitti Gentin sis\xc3\xa4ratojen EM-kilpailuista 2000, v\xc3\xa4rilt\xc3\xa4\xc3\xa4n kultaisen. Sydneyn kes\xc3\xa4olympialaisissa h\xc3\xa4n sai kolmiloikassa hopeaa tasan 15 metrin hypyll\xc3\xa4. Seuraavana vuonna h\xc3\xa4n voitti kolmiloikassa hopeaa Lissabonin sis\xc3\xa4ratojen MM-kisoista ja kultaa Edmontonin ulkoratojen MM-kisoissa tuloksella 15,25. Lis\xc3\xa4ksi h\xc3\xa4n voitti kolmiloikan Pekingiss\xc3\xa4 pidetyiss\xc3\xa4 universiadeissa. Vuonna 2003 Lebedeva karsiutui halli-MM-kisoissa Birminghamissa kolmiloikan loppukilpailusta, mutta voitti toisen ulkoratojen maailmanmestaruutensa Pariisin MM-kisoista samana vuonna tuloksella 15,18._NEWLINE_2004 sis\xc3\xa4ratojen MM-kisoissa Budapestissa Lebedeva voitti kultaa sek\xc3\xa4 pituushypyss\xc3\xa4 ett\xc3\xa4 kolmiloikassa (ME-tuloksella 15,36). Saman vuoden syksyll\xc3\xa4 Ateenan olympialaisissa h\xc3\xa4n voitti pituushypyss\xc3\xa4 kultaa tuloksella 707 ja kolmiloikassa pronssia. Vuonna 2005 Lebedeva j\xc3\xa4tti Helsingin MM-kisat v\xc3\xa4liin kolmiloikan karsinnan j\xc3\xa4lkeen keskitty\xc3\xa4kseen Kultaiseen liigaan. H\xc3\xa4n voittikin ainoana urheilijana kaikki oman lajinsa, kolmiloikan, osakilpailut, ja voitti n\xc3\xa4in itselleen koko miljoonan Yhdysvaltain dollarin kultapotin. 2006 Moskovan MM-hallikisoissa Lebedeva voitti maailmanmestaruuskultaa tuloksella 14,95. Samana vuonna h\xc3\xa4n voitti kultaa my\xc3\xb6s G\xc3\xb6teborgin EM-kisoissa 15,15 kantaneella viimeisen kierroksen hypyll\xc3\xa4\xc3\xa4n. Vuoden 2007 Osakan MM-kilpailuissa Lebedeva voitti pituushypyn kultaa tuloksella 703, jonka h\xc3\xa4n hypp\xc3\xa4si kahteen kertaan, sek\xc3\xa4 saavutti kolmiloikassa hopeaa tuloksella 15,07. Lebedeva oli my\xc3\xb6s ollut kaksi vuotta voittamaton kolmiloikassa, ennen kuin Kuuban Yargelis Savigne l\xc3\xb6i h\xc3\xa4net MM-kisoissa. _NEWLINE_Pekingin olympialaisissa 2008 Lebedeva sijoittui sek\xc3\xa4 kolmiloikassa ett\xc3\xa4 pituushypyss\xc3\xa4 alun perin hopealle, mutta h\xc3\xa4n menetti mitalinsa vuonna 2016 kun h\xc3\xa4nen kisoissa antamansa dopingn\xc3\xa4ytteen uusintatutkimuksessa oli merkkej\xc3\xa4 anabolisten steroidien k\xc3\xa4yt\xc3\xb6st\xc3\xa4. H\xc3\xa4n sai tapauksesta kahden vuoden kilpailukiellon ajalle 12.9.2016\xe2\x80\x9311.9.2018 ja h\xc3\xa4nen tuloksensa aikav\xc3\xa4lill\xc3\xa4 18.8.2008\xe2\x80\x9317.8.2012 hyl\xc3\xa4ttiin j\xc3\xa4lkik\xc3\xa4teen. Hyl\xc3\xa4ttyihin tuloksiin sis\xc3\xa4ltyi 2009 Berliinin MM-kisojen pituushypyn kakkossija ja kolmiloikan kuutossija sek\xc3\xa4 2012 Lontoon olympialaisten kymmenes sija kolmiloikasta._NEWLINE_Lebedeva voitti IAAF:n yleisurheilufinaalissa pituushypyn 2006 ja 2007 sek\xc3\xa4 kolmiloikan 2003 ja 2006. Ateenan maailmancupissa 2006 h\xc3\xa4n voitti kolmiloikan.'